Περισσότεροι από 4.000 μετανάστες και πρόσφυγες έχουν εγκαταλείψει τους χώρους του Hot Spot στην Μόρια της Λέσβου. Ανάμεσά τους και εκείνοι που κρατούνταν στον χώρο κράτησης της δομής. Πολλοί εξ αυτών έχουν διασκορπιστεί άτακτα στο νησί και άλλοι έχουν εγκαταλείψει την δομή με τάξη και υπό το βλέμμα των αστυνομικών, έως ότου βρεθεί άλλος προσωρινός χώρος για την μεταφορά και την στέγασή τους.

ADVERTISING

Την ίδια στιγμή οι ισχυρές δυνάμεις της Πυροσβεστικής που επιχειρούν στο σημείο, αποτελούμενες από 30 άντρες της Πυροσβεστικής με 10 οχήματα, κάνουν λόγο για πλήρη καταστροφή στα καταλύματα και τις σκηνές ενώ το μεγαλύτερο μέρος της πυρκαγιάς εντός και εκτός της δομής έχει τεθεί υπό μερικό έλεγχο.

Άγνωστο παραμένει μέχρι στιγμής εάν τυχόν έχουν υπάρξει θύματα από την εξέγερση των μεταναστών και των προσφύγων.

Οι συμπλοκές μεταξύ διαφορετικών εθνικοτήτων ήταν σφοδρές για πολλοστή φορά, ενώ πέτρες εκσφενδονίστηκαν και προς τις διμοιρίες των ΜΑΤ, που μάταια προσπαθούσαν να ελέγξουν το χάος...

Πρόσθετα, καθόλη τη διάρκεια των επεισοδίων, της ανεξέλεγκτης πυρκαγιάς και της άτακτης φυγής στο νησί χιλιάδων μεταναστών έγινε προσπάθεια απεγκλωβισμού και μεταφορά των ασυνόδευτων ανηλίκων σε πιο ασφαλές σημείο, στο ΠΙΚΠΑ.

Αξίζει να σημειωθεί ότι τις τελευταίες ημέρες και ειδικά ώρες η περιοχή έβραζε, ενώ νωρίτερα μετανάστες προκάλεσαν δύο πυρκαγιές σε χωράφια μπροστά και πίσω από τις εγκαταστάσεις οι οποίες κατασβέστηκαν. Στο σημείο μέχρι αυτή την ώρα είναι αδύνατον να πει κανείς ότι έχει προκύψει κάποιου είδους έλεγχος της κατάστασης...

(φωτό: lesvosreport.gr)